На основу члана 35. Закона о планирању и изградњи ("Сл. Гласник РС", бр.72/09, 81/09, 64/10, 24/11, 121/12, 42/12 - Одлука УС, 50/13 -Одлука УС, 54/13 - Решење УС и 98/13 - Одлука УС, 132/14, 145/14,83/18, 31/19 и 37/19-др. закон), члана 32. Закона о локалној самоуправи („Сл. гласник РС", бр. 129/07) и члана 22. Статута града Крушевца („Сл.лист град Крушевац“, бр.15/18), Скупштина града Крушевца, на седници одржаној дана \_\_\_\_\_\_\_\_\_\_\_. године донела је

**ИЗМЕНЕ ПЛАНА ДЕТАЉНЕ РЕГУЛАЦИЈЕ**

**,,ЖЕЛЕЗНИЧКА 1“ У КРУШЕВЦУ – део урбанистичке целине Б**

# **1. ОПШТИ ДЕО**

## 1.1. Увод

План детаљне регулације „Железничка 1“ (Службени лист града Крушевца, бр. 14/18) израђен је на основу ПГР-а „Центар“, у складу са важећим прописима и посебним условима надлежних институција. Због новонасталих околности у решавању проблема грејања града, покренута је иницијатива за измену плана, како би се дефинисала локација за гасну котларницу у оквиру топлификационог система града.

Измена Плана детаљне регулације „Железничка 1“ у Крушевцу у делу урбанистичке целине Б (у даљем тексту: Измене плана) обухвата део означене целине, односно катастарску парцелу бр. 2570/55 КО Крушевац. Методолошки приступ у изради се заснива на изменама делова или поглавља и графичких прилога, који се односе на конкретну локацију, док се остали делови основног плана (ПДР „Железничка 1“) задржавају у потпуности и то: садржај, текст (осим означених делова), називи и ознаке поглавља и графички прилози (осим наведених графичких прилога).

Графички део Измена плана садржи следеће графичке прилоге:

1. Планирана намена површина
2. План енергофлуида
3. Аналитичко геодетски елементи за пренос.

## 1.2. Правни и плански основ за израду Измене плана

**Правни основ** за израду Измена плана:

Закон о планирању и изградњи (Службени гласник РС, бр. 72/09, 81/09, 64/10, 24/11, 121/12, 42/13 - Одлука УС, 50/13 - Одлука УС, 54/13 - Решење УС и 98/13 - Одлука УС, 132/14, 145/14, 83/2018, 31/2019 и 37/2019);

Правилник о садржини, начину и поступку израде планских докумената (Службени гласник РС, бр. 32/2019);

Одлука о изради Измена Плана детаљне регулације „Железничка 1“ у Крушевцу - део урбанистичке целине Б (Службени лист града Крушевца, бр. 4/2019).

**Плански основ** за израду Плана генералне регулације:

План генералне регулације „Центар“ у Крушевцу (Службени лист града Крушевца, бр. 14/16).

# **2. ИЗМЕНЕ ПЛАНА -ПЛАНСКИ ДЕО**

ПДР „Железничка 1“ у Крушевцу (Службени лист града Крушевца, бр. 14/2018), као основни плански документ, мења се и допуњује у Текстуалном делу и то у следећим поглављима:

**Поглавље 2. ПРАВИЛА УРЕЂЕЊА** – Наслов 2.2. *Подела на карактеристичне зоне и целине, детаљна намена површина и објеката и могућих компатибилних намена, са билансом површина*, поднаслов **2.2.2. Урбанистичка целина Б**

Први пасус који гласи: „Комерцијалне делатности типа КД-01 које се планирају на површини од 6,14ха, подразумевају трговачко - пословне центре, велике маркете, пословне објекте, сервисе и сл., који се организују на нивоу блока или дела блока.“ се брише и замењује следећим текстом:

**„Урбанистичка целина Б - укупне површине 6,14ха, са планираном наменом комерцијалне делатности типа КД-01 које подразумевају трговачко - пословне центре, велике маркете, пословне објекте, сервисе и сл., који се организују на нивоу блока или дела блока и планирана комунална инфраструктура (контејнерска гасна котларница) на к.п.бр. 2570/55 КО Крушевац.“**

* **Наслов 2.3.** *Услови за уређење и изградњу површина и објеката јавне намене са пописом парцела*, поднаслов **2.3.1. Површине и објекти јавне намене**

Алинеја „- Површине на којима су изграђени објекти инфраструктуре (електро и водопривредни објекти)“ допуњује се следећим текстом:

„**и планирани објекти техничке и комуналне инфраструктуре у функцији енергетске делатности (ТС, ТТ, ГМРС, МРС, топлана/котларница) и сл..“**

У оквиру наслова **ПОПИС ПАРЦЕЛА ЗА ЈАВНЕ ПОВРШИНЕ, САДРЖАЈЕ И ОБЈЕКТЕ**, после текста „ГРАЂЕВИНСКА ПАРЦЕЛА бр. 11.....“ додаје се:

**„ГРАЂЕВИНСКА ПАРЦЕЛА БР. 12 (комунални објекти) се састоји од целе катастарске парцеле бр.: 2570/55 К.О. Крушевац.“**

**Наслов *2.4.*** *Услови за изградњу саобраћајне и комуналне инфраструктуре,* поднаслов **2.4.4. Топлотна енергија - енергофлуиди**

Брише се текст испод наслова **Топлотна енергија „**На подручју ПДР „Железничка 1“ ЈКП „Градска топлана“ не планира изградњу инсталација градског топлификационог система.**“** и замењује следећим текстом:

**„За потребе снабдевања топлотном енергијом западног дела града Крушевца планира се Контејнерска гасна котларница, капацитета 2x4,5 МW, на К.П.2570/55 КО Крушевац.**

**Повезивање новопланиране контејнерске гасне котларнице и постојећег топлификационог система планирано је топловодом ДН200. Топловод је планиран у тротоарима и коловозима улица Мијатов чаир и Милетине буне, дужине 380м.**

**Гасификација**

**За потребе гасификације потенцијалних потрошача у обухвату плана предвиђена је и изведена дистрибутивна гасоводна мрежа од полиетиленских цеви. На тај начин је омогућен једноставни прикључак за све потенцијалне потрошаче на подручју плана на дистрибутивни гасовод.**

**За новпланирану контејнерску гасну котларницу у улици Mилетине буне, планира се мерно-регулациона станица Г-650, капацитета 1000 Sm 3 /h и прикључни челични гасовод, димезије Ø60,3 мм. Прикључни гасовод планира се у тротоарима и коловозима улица Краља Милутина и Милетине буне, дужине око 500 м.“**

Наслов **2.7. Услови и мере заштите простора**, поднаслов **2.7.2. Услови и мере заштите животне средине,** у оквиру овог поднасловадодаје се:

**„Обавезне мере за објекте производње енергије – контејнерска котларница**

**Обавезе носиоца пројекта су:**

**1. Применити савремене, еколошки прихватљиве техничке нормативе и стандарде прописане за изградњу, коришћење и одржавање ове врсте објеката.**

**2. Применити одговарајуће мере заштите, односно опрему, техничка и технолошка решења - најбоље доступне технологије (BAT), којима се обезбеђује да емисија загађујућих материја у ваздух задовољава прописане граничне вредности.**

**3. У току пробног рада, извршити почетно мерење емисије гасова и извештај са резултатима извршених мерења доставити надлежном органу. У случају да концентрације загађујућих материја у емитованим гасовима прелазе прописане граничне вредности, спровести поступак подешавања параметара уређаја, ради постизања прописаних захтева емисије.**

**4. Спроводити претходно наведене опште мере заштите животне средине које се односе на заштиту ваздуха и вода од загађивања и прибавити одговарајућа решења на основу Закона о процени утицаја на животну средину.**

**5. Поступање са отпадом и отпадим материјама на локацији укључити у постојећи систем управљања отпадом у складу са прописима.**

**6. Инсталације гасовитог / течног горива извести и опремити у складу са прописаним техничким условима и стандардима за ове типове инсталација.**

**7. Гасовито и течно гориво складиштити у складу са Законом и другим прописима, којима се уређују услови чувања и начин поступања са овом врстом материја.**

**8. Пројектовати и извести одговарајућу звучну заштиту, којом се обезбеђује да бука која се емитује при прописаним условима коришћења и одржавања уређаја и опреме, не прекорачује прописане граничне вредности.**

**9. При пуштању у рад извршити контролно мерење нивоа буке на граници локације у односу на режим рада објекта, а у случају да измерени нивои буке прелазе дозвољене вредности, побољшати звучну изолацију према осетљивим и угроженим објектима.**

**10. Звучну баријеру извести од одговарајућег материјала и адекватне висине како би се обезбедило смањење нивоа буке на граници локације у оквиру дозвољених вредности за дан и за ноћ.**

**11. Планирати и спроводити мере заштите од евентуалног удеса (пожар, изливање, цурење и сл.) и мере за отклањање последица у случају удесних ситуација.**

**12. Спроводити програм праћења утицаја рада објекта на животну средину, који се односи на мерења емисије загађујућих материја у ваздух и праћење квалитета испуштених отпадних вода, у складу са важећим прописима.“**

* Поглавље **3. Правила грађења**, после наслова **3.4.** додаје се наслов са следећим текстом:

„**3.5. Правила за изградњу контејнерске гасне котларнице**

**Локација за Гасну котларницу опредељена је у оквиру катастарске парцеле бр. 2570/55 КО Крушевац и приказана у графичким прилозима.**

**Гасна котларница је планираног капацитета 2 x 4,5 МW, а тип објекта је контејнерска котларница.**

**Максимална спратност објекта је П.**

**Положај објеката на парцели у графичком прилогу бр. 2. План енергофлуида.“**

# **3. СМЕРНИЦЕ ЗА СПРОВОЂЕЊЕ**

## 3.1. Примена – спровођење

Поглавља и графички прилози који нису наведени овим Изменама плана, остају на снази и примењују се у потпуности из основног планског документа - План детаљне регулације „Железничка 1“ у Крушевцу (Службени лист града Крушевца, бр. 14/2018).

## 3.2. Ступање на снагу

Овај План ступа на снагу осмог дана од дана објављивања у „Службеном листу града Крушевца”.